વિરેન્દ્રસિંહનો મૃતદેહ મળ્યો પણ ઈનોવા કાર અને કાર ભાડે કરનારા ત્રણેય યુવકો લાપતા હતા. પીઆઈ ચાવડાને આ વાતની જાણ થતા તેમને એ સમજતા વાર ન લાગી કે કાર લૂંટવા માટે જ વિરેન્દ્રસિંહની હત્યા કરાઈ છે. હવે તપાસનો ધમધમાટ શરૂ થયો. પીઆઈ ચાવડાએ જેણે કાર ભાડે કરી હતી તે કૌશલના મોબાઈલની ડિટેઇલ્સ કાઢી તો જાણવા મળ્યું કે તે સીમકાર્ડ અને ફોન બન્ને નવા જ હતા અને તેના પરથી માત્ર જસ્ટ ડાયલમાં નંબર સર્ચ કરાયા છે અને કેટલાક ટ્રાવેલ્સ સંચાલકોને ફોન કરાયા હતા, બસ. કૌશલ એન્ડ ટોળકી ચબરાક નીકળી. જો કે, ચાવડાને યાદ આવ્યું કે, સોલામાં કાર ડ્રાઈવર પાસેથી કાર લૂંટનારાઓએ વૈષ્ણવદેવી સર્કલ નજીક આવેલા ખોડિયાર ગામ પાસેથી ફોન કર્યો હતો. આ કિસ્સામાં પણ કાર ભાડે કરવાનો ફોન ખોડિયાર ગામ પાસેથી જ આવ્યો છે. એટલે કે બન્ને કિસ્સામાં એક જ ગેંગનો હાથ હોવાની શંકા પ્રબળ બની.